
     Forord
    
   

   
    I Norge har alle barn, uavhengig av funksjonsevne og bakgrunn, rett på barnehageplass. Barnehagens samfunnsmandat gir tydelige føringer om at personalet skal ivareta barns behov for omsorg og lek og fremme læring og danning som grunnlag for en allsidig utvikling. Leken, læringen og danningen skal ses i sammenheng, og danner grunnlag for barns dannings­prosesser og utvikling. Danning skjer uansett, men det er hvordan omsorg, lek og læring forstås og praktiseres av barnehagepersonalet, som avgjør om det fremmes gode danningsprosesser og livsmestring. Positive erfaringer i samspill med omsorgsfulle og tilstedeværende ansatte fremmer barns trivsel og livsglede i barnehagehverdagen. Det er også stor sannsynlighet for at positive erfaringer i barneårene kan utgjøre en forskjell for barnet senere i livet.
   

   
    Livsmestring har fått sin plass i verdigrunnlaget i rammeplanen for ­barnehagen, der knyttes livsmestringsbegrepet til et godt liv med god ­psykisk og fysisk helse (Utdanningsdirektoratet, 2017). Begrepet har fått mye oppmerksomhet i det siste, og det diskuteres hvordan det skal omsettes i barnehagens praksis. Det er barnehagepersonalets ansvar, i tett samarbeid med foresatte, å fremme livsmestring for barn. Livsmestring er ikke enkelt å definere og forstå, hverken for barn eller voksne. For noen er livsmestring knyttet til barns ressurser og potensial, mens andre knytter det mer til barns utfordringer. Barn lever her og nå og møter både oppturer og nedturer. Først av alt skal livet leves og ikke mestres, derfor må vi også være varsomme med å definere om barn mestrer livet, eller hva de vil ha behov for å mestre senere i livet. Barn er små mennesker med egne behov, interesser og rettigheter. Den norske barnehagen skal være en forebyggende, men også helsefremmende arena, derfor må personalet ta utgangspunkt i barnets evner, modenhet og interesser.
   

   
    I denne boka vil vi presentere ulike perspektiver på barns livsmestring. Barnehagehverdagen skal være preget av lek, trivsel og mestring, som igjen skal skape livsglede og følelse av egenverd. Positive opplevelser og ulike erfaringer i barnehagehverdagen bygger grunnmuren som gjør at barn lettere tåler motstand og frustrasjon senere i livet. Barndom må anerkjennes, og det er personalets ansvar at alle barn kan påvirke sin egen barnehagehverdag. Livsmestring bygges best i hverdagsaktiviteter når barna leker og får være seg selv, ved at personalet skaper rom for deres følelsesuttrykk og deres utforskende og lekende innstilling. Barna må kjenne på kroppen at de er gode nok, selv om de ikke alltid mestrer det de prøver. Personalet må altså først og fremst sørge for at alle barn føler seg trygge og inkludert i fellesskapet. Videre må barn få muligheten til å prøve ut ulike sider med samspill, lek og vennskap, der de kan høste erfaringer som kan hjelpe dem å forstå og håndtere utfordringene de møter. Dersom barn møtes av et personale som gir dem tillit og respekt, vil de forstå og møte nye opplevelser med tro på at de klarer å stå i vanskelige situasjoner, og de vil søke støtte i andre om de trenger det.
   

   
    Barn har rett til et liv uten vold, overgrep og krenkelser. Ansatte i barnehagen opplever stadig en dårlig magefølelse, eller uro for et barns omsorgssituasjon (Lehn & Emilsen, 2020). Norsk lovgivning er en av de strengeste, og med utgangspunkt i barnehageloven fra 2018 gir rammeplanen for ­barnehagen forpliktende og overordnende mål og rammer for personalet, som skal sikre barns rettigheter. Likevel vet vi at flere barn lever i utsatte livssituasjoner, og at de trenger ekstra støtte, omsorg og tålmodighet. Gjennom den daglige kontakten med barn og foreldre er personalet i en sentral posisjon til å forebygge, identifisere og avdekke om barn utsettes for ekskludering, omsorgssvikt, vold og seksuelle overgrep. Noen barn vil også ha behov for ekstra støtte og spesialpedagogisk hjelp utover det allmennpedagogiske tilbudet. Er det grunn til å tro at barnets behov ikke kan dekkes innenfor det allmennpedagogiske tilbudet, må barnehagen sørge for at barnet får den ­støtten som er nødvendig i samarbeid med foresatte og andre hjelpeinstanser (Utdanningsdirektoratet, 2017). I denne boka vil vi ikke gå i dybden på dette, selv om det er en grunnleggende og viktig del av å fremme livsmestring.
   

   
    Hensikten med boka er å få belyst tematikken i dagens barnehage, og vi redegjør for ulike begreper og temaer innenfor livsmestring. Dere finner også tilhørende oppgaver, der noen er praktiske, mens andre er diskusjonsoppgaver som passer for hele personalgruppen. Diskusjonsoppgavene kan være et godt utgangspunkt hvis dere vil jobbe mer med livsmestring i barnehagen, enten på enkeltområder eller på et mer overordnet plan. Ansatte som ønsker å øke egen kunnskap og forståelse av barnehagens betydning for livsmestring, kan også lese og jobbe individuelt med innholdet.

